玉虛洞
作者：孫應時
朝代：宋

paragraphs: 駕言玉虛游，奇絕慰心賞。
餘雪明層陰，初旭上清朗。
寒溪玻瓈色，遠壑風雨響。
刺船度石瀨，散策步林莽。
洞門劃褰開，瑶室下深廣。
分明堂九筵，帢匝旗五丈。
壁紋妙雕刻，石骨工剗磢。
雲霞夾日月，麾幢導龍象。
異哉非人境，儼然故仙仗。
犬鹿訪前聞，笙鶴寄真想。
天寶本衰運，靈扃爲誰敞。
崢嶸昔祠殿，蕭瑟今廢壤。
謝公詩絢麗，黄郎筆豪爽。
斷碑亦可憐，英標復何往。
把酒酹孤亭，回頭嘆塵鞅。
幽討方自茲，當費屐幾兩。